หุ้นกู้ดอลลาร์ฮิต
บาทแข็งดึงผู้ขายผู้ซื้อพบกันตราสารหนี้ย้ำไม่พบเก็งกำไร
29 ม.ค. 2556

บาทแข็งดึงผู้ขายผู้ซื้อพบกันตราสารหนี้ย้ำไม่พบเก็งกำไร
ค่าเงินบาทแข็งหนุนธุรกิจออกหุ้นกู้เหรียญสหรัฐในประเทศ ท่ามกลางความต้องการซื้อมากขึ้น 
น.ส.อริยา ติรณะประกิจ ผู้ช่วยกรรมการผู้จัดการ สมาคมตลาดตราสารหนี้ไทย (ThaiBMA) เปิดเผยว่า ค่าเงินบาทมีทิศทางแข็งค่าในขณะนี้ น่าจะเป็นจังหวะให้ผู้ประกอบการออกหุ้นกู้สกุลเงินเหรียญสหรัฐ หลังจากธนาคารแห่งประเทศไทยอนุญาตให้เอกชนออกหุ้นกู้สกุลเหรียญสหรัฐ ระดมเงินเสนอขายในประเทศ โดยเฉพาะบริษัทที่มีแผนจะไปลงทุนในสินทรัพย์ต่างประเทศ 
ขณะเดียวกันน่าจะมีความต้องการซื้อหุ้นกู้สกุลเหรียญสหรัฐมากเช่นกัน เนื่องจากบริษัทที่มีรายได้เป็นเงินเหรียญสหรัฐที่ไม่ต้องการแปลงเป็นเงินบาทในทันที เพราะอาจจะขาดทุนจากอัตราแลกเปลี่ยนได้ ก็สามารถเข้ามาลงทุนในหุ้นกู้ประเภทดังกล่าวเพื่อหาผลตอบแทนที่ดี 
“บริษัทขนาดใหญ่โดยเฉพาะในธุรกิจพลังงาน เช่น บริษัท ปตท.สำรวจและผลิตปิโตรเลียม (PTTEP) ที่มีแผนลงทุนในต่างประเทศ น่าจะสนใจออกหุ้นกู้สกุลเงินเหรียญสหรัฐในประเทศ เพราะหากรอไปขายต่างประเทศ จะมีค่าใช้จ่ายเรื่องค่าธรรมเนียม (สวอป) อาจจะไม่คุ้มค่า” น.ส.อริยา กล่าว
ผู้ช่วยกรรมการผู้จัดการ กล่าวว่า นับตั้งแต่ต้นปีจนถึงปัจจุบัน นักลงทุนต่างชาติมียอดซื้อสุทธิในตราสารหนี้ไทยเป็นเงินแสนล้านบาท ในจำนวนนี้สัดส่วนประมาณ 90% เป็นการเข้าซื้อตราสารระยะสั้น และยังมีแนวโน้มว่าเงินทุนจะยังคงไหลเข้ามาลงทุนอย่างต่อเนื่อง ผลจากอัตราผลตอบแทนของพันธบัตรไทยอายุ 10 ปี อยู่ที่ 3% สูงกว่าตลาดต่างประเทศ 
ขณะที่นักลงทุนต่างประเทศจะได้กำไรจากอัตราแลกเปลี่ยนอีกด้วย ได้กลายเป็นปัจจัยหนุนให้เงินทุนจากต่างชาติไหลเข้ามาลงทุนในตลาดตราสารหนี้ไทยอย่างต่อเนื่อง 
ทั้งนี้ หากทางการจะออกมาตรการมาดูแลค่าเงินบาทแข็ง อาจจะเป็นการทำลายบรรยากาศการลงทุนในตลาดตราสารหนี้ไทย
นายนิวัฒน์ กาญจนภูมินทร์ กรรมการผู้จัดการ สมาคมตลาดตราสารหนี้ไทย กล่าวว่า ประเทศเพื่อนบ้าน เช่น อินโดนีเซีย ใช้วิธีการควบคุมค่าเงิน โดยกำหนดให้ถือครองตราสารจนครบอายุ ห้ามขายก่อน ขณะที่มาเลเซียใช้วิธีการขึ้นทะเบียนนักลงทุนต่างประเทศ 
หากนักลงทุนรายใดมีพฤติกรรมที่ไม่เหมาะสม เช่น โจมตีค่าเงิน ก็จะเพิกถอนการขึ้นทะเบียน เพื่อให้มีนักลงทุนที่แท้จริงเข้ามาลงทุน โดยไม่จำเป็นในการควบคุมปริมาณเงินไหลออก 
ด้านค่าเงินบาทวันที่ 28 ม.ค. 2556 ที่ผ่านมา อ่อนค่าต่อเนื่องเข้าใกล้ระดับ 30 บาทต่อเหรียญสหรัฐอีกครั้ง โดยปิดที่ระดับ 29.99 บาท โดยบริษัท ศูนย์วิจัยกสิกรไทย คาดว่าถูกกดดันจากแรงซื้อเงินสหรัฐของกลุ่มผู้นำเข้า และกระแสการอ่อนค่าของสกุลเงินในภูมิภาค หลังจากที่นักลงทุนใช้ความระมัดระวังมากขึ้นต่อสัญญาณการเข้าดูแลความเคลื่อนไหวของสกุลเงินจากทางการในเอเชีย